Fayyaz aa eku MDP inn ithuru kaamiyaabee thakeh hoadhaane,eyageenkann ebaoiy: Nasheed - One Online\n14 މެއި 2022، މާލެ، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވޯޓުލުން. އެމަނިކުފާނު ވޯޓުލެއްވީ ޖަމާލުއްދީން ސްކޫލުގައި ބަހައްޓާފައި ހުރި ގަލޮޅު އުތުރު ދާއިރާގެ ވޯޓު ފޮއްޓަށް --- ވަން ފޮޓޯ: ޔޫސުފް ސޮފްވާން\nފައްޔާޒާއެކު އެމްޑީޕީން އިތުރު ކާމިޔާބީތަކެއް ހޯދާނެ، އެ ޔަގީންކަން އެބައޮތް: ނަޝީދު\nއެމްޑީޕީގެ ޗެއާޕާސަންގެ މަގާމަށް އަލަށް އިންތިހާބުވި އިކޮނޮމިކް މިނިސްޓަރު ފައްޔާޒު އިސްމާއީލްގެ ޗެއާޕާސަންކަމުގެ ދަށުން އެމްޑީޕީއަށް އިތުރު ކާމިޔާބުތަކެއް ހޯދޭނެކަމުގެ ޔަގީންކަން އެބައޮތް ކަމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީގެ ޗެއާޕާސަންގެ އިންތިހާބު ފައްޔާޒް ކާމިޔާބުކުރެއްވީ، ވޯޓުލީ މީހުންގެ 58 ޕަސަންޓު ހޯއްދަވައިގެންނެވެ. އެ މަގާމަށް ދެން ކުރިމަތިލެއްވި މާފަންނު އުތުރު ދާއިރާގެ ރައްޔިތުންގެ މަޖިލިސް މެމްބަރު އިމްތިޔާޒު ފަހުމީ (އިންތި) އަށް ލިބިވަޑައިގަތީ 42 ޕަސަންޓެވެ.\nފައްޔާޒަށް މަރުހަބާ ދެންނެވުމުގެ ގޮތުން ނަޝީދު މިއަދު ކުރެއްވި ޓުވީޓެއްގައި ވިދާޅުވީ، ފައްޔާޒަށާއި އޭނާގެ ކެމްޕޭން ޓީމާއި އިންތިގެ ކެމްޕޭން ޓީމަށް ވަރަށް ބޮޑަށް މަރުހަބާ ދަންނަވާ ކަމަށެވެ.\n"ފަޔާގެ ޗެއާޕާސަންކަމުގައި އެމްޑީޕީއަށް އިތުރު ކާމިޔާބީތައް ހޯދައިދޭނެކަމީ އަޅުގަނޑުގެ ހިތުގައި ޝައްކު ހިނގާކެމެއް ނޫން،" ނަޝީދު ވިދާޅުވިއެވެ.\nނަޝީދުގެ ޓުވީޓު ރީޓުވީޓު ކުރައްވައި ފައްޔާޒް ވިދާޅުވީ، ނަޝީދުގެ އިރުޝާދުގެ ދަށުން އެމްޑީޕީން މަސައްކަތްކުރާނީ ރާއްޖޭގައި ޑިމޮކްރަސީ ހަރުދަނާކޮށް ރާއްޖެ ތަރައްގީކުރަން ކަމަށެވެ.\nރައީސް ނަޝީދުގެ ތާއީދާއެކު ނުކުމެވަޑައިގެންނެވި އިންތި ވެސް ވަނީ ފައްޔާޒަށް މަރުހަބާ ދަންނަވައިފައެވެ. އިންތި ވިދާޅުވީ، އެމްޑީޕީގައި އަބަދުވެސް ދެމިހުންނަވާނެ ކަމަށެވެ.\n"ނިމިދިޔަ އިންތިހާބުގައި އަޅުގަނޑާއެކު މަސައްކަތްކޮށް ވޯޓުދެއްވި އެންމެހާ މެމްބަރުންނަށް ހިތުގެ ފުނުން ޝުކުރިއްޔާ! އަޅުގަނޑުމެން މިވީހާ ދުވަހު ނަގަހައްޓަމުން މިއައި ހަމަތަކާ އަސާސްތަކުގައި މިޕާޓީއާއެކު ދެގޮތެއް ނުވެ، އަބަދުވެސް ދެމިހުންނާނަން،" އިންތި ވިދާޅުވިއެވެ.\nއިންތިއަށް ލިބުނު ނާކާމިޔާބީއާއެކު އޭނާގެ ޓީމުގެ ބައެއް ފަރާތްތަކުން ވަނީ އެމްޑީޕީން ވަކިވެފައިވާކަން އިއުލާނުކޮށްފައެވެ. އަދި ބައެއް ފަރާތްތަކުން ވަނީ އިދިކޮޅު ޕީޕީއެމާ ގުޅެންވީ ވަގުތު ޖެހިއްޖެ ކަމަށްވެސް ބުނެފައެވެ.\nޗެއާޕާސަންގެ އިންތިހާބުގައި އިންތި ވާދަކުރެއްވީ އެމްޑީޕީގެ ރައީސް ނަޝީދުގެ ތާއީދާއެކުއެވެ. ފައްޔާޒަކީ ރައީސް އިބްރާހިމް މުހައްމަދު ސޯލިހުގެ ފެކްޝަނުން ވާދަކުރެއްވި ކެންޑިޑޭޓެވެ.\nއިންތިގެ ޓީމުން އިއްޔެ ވަނީ، އިންތިހާބާ ގުޅޭ ގިނަ ޝަކުވާތަކެއް ހުށަހަޅައި، އިންތިހާބުގެ ސައްހަކަމާ މެދު ސުވާލު އުފައްދައިފައެވެ. ނަމަވެސް އެކަމަށް އެމްޑީޕީގެ އިންތިހާބާ ބެހޭ ކޮމިޓީން މިހާތަނަށް އަދި އެއްވެސް ނިންމުމެއް ނިންމައިފައެއް ނުވެއެވެ.\nގުޅޭ ޓެގު އެމްޑީޕީ މިނިސްޓަރު ފައްޔާޒް އިސްމާއިލް ރައީސް މުހައްމަދު ނަޝީދު މުހައްމަދު ނަޝީދު، އެމްޑީޕީގެ ރައީސް ފައްޔާޒް އިސްމާއީލް، އެމްޑީޕީގެ ޗެއާޕާސަން\nގާނޫނު އިސްލާހުކޮށްގެން ވިޔަސް އިންޑިއާ އައުޓް ހުއްޓުވަންޖެހޭ ކަމަށް މަޖިލީހުން ފާސްކޮށްފި